text: [{"text_idx": "#000000", "text": "Gj\u00f8gnum allar ti\u0301\u00f0ir, a\u0301 \u00f8llum st\u00f8\u00f0um, a\u0301 ymsan ha\u0301tt ver\u00f0ur samkoman ku\u0301ga\u00f0. At Gud loyvir ti\u0301, kann tykjast undranarvert. At Hann loyvir ku\u0301gan og atso\u0301kn at fara fram mo\u0301ti eygnasteini Si\u0301num, samkomuni, er okkum ein ga\u0301ta. Men, sum so ofta, Hansara ha\u0301ttur er ikki okkara ha\u0301ttur. Vit si\u0301ggja i\u0301 brotum, Hann s\u00e6r eina sto\u0301ra mynd, og Hann fremur eina \u00e6tlan."}, {"text_idx": "#000002", "text": "So er ta\u00f0 brennandi tornarunnurin. Mo\u0301ses m\u00f8tir EG ERI. Hann ver\u00f0ur bi\u00f0in um at lata seg u\u0301r sko\u0301num, ti\u0301 sta\u00f0i\u00f0 er heilagt. Og ta\u00f0 er her a\u0301 hesum heilaga sta\u00f0i, at Mo\u0301ses fekk hesa uppga\u0301vu: At fara til Farao og siga vi\u00f0 hann, at hann skuldi seta fo\u0301lki\u00f0 i\u0301 fr\u00e6lsi. Tey skuldu sleppa u\u0301r hesum tr\u00e6ldo\u0301mi. Hann \u00e6tla\u00f0i, at tey skuldu sleppa u\u0301t i\u0301 oy\u00f0im\u00f8rkina, so Hann kundi lei\u00f0a tey til lova\u00f0a landi\u00f0, sum fleyt i\u0301 mjo\u0301lk og hunangi."}, {"text_idx": "#000003", "text": "Mo\u0301ses mutar sja\u0301lvandi i\u0301mo\u0301ti \u2013 li\u0301ti\u00f0 or\u00f0kringur ma\u00f0ur. Hvussu kundi hann tosa vi\u00f0 Farao? Men hann fer. I\u0301mynda t\u00e6r, um hann ikki fo\u0301r? Kundi Gud so fremja Si\u0301na \u00e6tlan vi\u00f0 at senda ein Frelsara seinni? Hesar tankar duga vit ikki vi\u00f0. Hvi\u0301? Ti\u0301 vit kenna bara s\u00f8guna, sum hon er. S\u00f8guna um Guds \u00e6tlan i\u0301 s\u00f8guni. S\u00f8guna um syndafalli\u00f0. S\u00f8guna um eina \u00e6tlan at endurskapa. S\u00f8guna um A\u0301braham og lyftini og royndirnar hja\u0301 fo\u0301lkinum i\u0301 Egyptalandi gj\u00f8gnum Jo\u0301sef. S\u00f8guna um endurloysing fra\u0301 tr\u00e6ldo\u0301mi, gj\u00f8gnum tru\u0301arstyrki i\u0301 oy\u00f0im\u00f8rkini. Gj\u00f8gnum bardagar vi\u00f0 Josva a\u0301 odda. Gj\u00f8gnum kongar, do\u0301marar, gj\u00f8gnum o\u0301ly\u0301dni, u\u0301tlegd, do\u0301mar, profetar og Jesusar f\u00f8\u00f0ing og dey\u00f0a. Gj\u00f8gnum Talsmannin a\u0301 hvi\u0301tusunnu, gj\u00f8gnum u\u0301tbrei\u00f0slu av evangeliinum orsaka\u00f0 av atso\u0301kn, gj\u00f8gnum blo\u0301\u00f0vitni og l\u00e6runa. Og solei\u00f0is er s\u00f8gan komin til okkara. Solei\u00f0is kom hon til F\u00f8royar. Ein fullkomin pakki, sum vit to\u0301ku i\u0301mo\u0301ti. Vit duga ikki at hugsa eina a\u00f0ra s\u00f8gu, ti\u0301 har er eingin onnur s\u00f8ga. Bert Guds fullkomna \u00e6tlan."}, {"text_idx": "#000005", "text": "Men vit hava ein r\u00e6ttvi\u0301san Gud. Da\u0301vid ro\u0301par eisini a\u0301 Harran, ta\u0301 i\u00f0 fi\u0301ggindin er eftir honum. Hann spyr, hvussu leingi Gud loyvir fi\u0301ggindanum at elta seg? N\u00e6r fer r\u00e6ttvi\u0301si at koma fram i\u0301 ljo\u0301si\u00f0? Mong spyrja ta\u00f0 i\u0301 dag. Mong li\u0301\u00f0a fyri Hansara skuld. Men ta\u00f0 er ta\u00f0, sum er lova\u00f0 okkum. Tann sum vil liva gudiliga, skal ver\u00f0a ats\u00f8ktur. Ta\u00f0 hevur eina avlei\u00f0ing at fylgja Honum fult og heilt."}, {"text_idx": "#000006", "text": "Vit hava ta vo\u0301n, at Gud hevur valdi\u00f0. Ein dag fer r\u00e6ttvi\u0301siso\u0301lin at renna upp. Allur do\u0301mur er hja\u0301 Honum. Hann gloymir ikki eina l\u00f8tu Si\u0301ni b\u00f8rn, sum li\u0301\u00f0a o\u0301r\u00e6tt, ti\u0301 tey vilja gera ta\u00f0 r\u00e6tta."}, {"text_idx": "#000007", "text": "Ma\u0301tti hetta givi\u00f0 okkum styrki til dagin og stri\u0301\u00f0i\u00f0, vit liva i\u0301."}, {"text_idx": "#000010", "text": "Ny\u0301ggjastu u\u0301r Lurta og hygg"}]